Heggenfløyen

Heggenfløyen er en middelaldersk skipsfløy av den norrøne typen veðrviti, som ifølge lokal tradisjon skal ha stått på taket på Heggen kirke i Modum.  Opprinnelig har imidlertid fløyen trolig stått i baugen på et vikingskip, som inngikk i leidangen.

Fløyen dateres gjerne til første halvdel av 1000-årene, og består av en 3 mm tykk plate av forgylt kobber. Den måler 19 x 28 cm, men en rekonstruksjon viser at den opprinnelig var betydelig større og trolig målte cirka 23,5 x 33 cm. Ornamentikken på fløyen er i Ringeriksstil og viser en ørn med krummet nebb, fjærdusk på hodet og store vinger. Denne er omslynget av en orm. Videre er det avbildet løver og  motivet er omsluttet av en bord. På spissen av fløyen er det et støpt firbent dyr, antakeligvis en løve.

Fløyen har kanskje opprinnelig vært festet til stavnen på et skip, før den ble hengt i spiret på kirkens takrytter. Takrytteren ble flyttet til kirkens vestgavl i 1702, hvorpå fløyen forsvant. Den dukket opp igjen i 1880 hos en privatperson i nærområdet, men i 1923 ble den overført til Universitetets Oldsaksamling i Oslo. Fløyen er i dag utstilt ved Historisk museum i Oslo, mens en kopi er hengt opp i kirken.

Referanser

Se også
 Høyjordfløyen
 Norderhovfløyen
 Tingelstadfløyen
 Söderalafløyen (Hälsingland, Sverige)
 Källungefløyen (Gotland, 

Kulturminner i Modum
Arkeologiske artefakter i Norge